Útmutató
a feladatalapú támogatások felhasználására vonatkozó rendelkezések alkalmazásához

A helyi nemzetiségi önkormányzatok feladatalapú támogatásának értékelése 2017-től a Magyarország 2017. évi központi költségvetéséről szóló 2016. évi XC törvény (költségvetési törvény) 9. mellékletében megjelenő táblázat alapján történik. A táblázat három részre bontja a nemzetiségi önkormányzatok tevékenysége során elfogadott határozatait. Az útmutatóban azt foglaljuk össze, hogy az Országos Szlovák Önkormányzat Hivatalának értelmezése szerint milyen határozatok vehetők figyelembe az egyes kategóriákon belül.
Az egyes nemzetiségi önkormányzatok tevékenységének értékelésénél talán a legfontosabb az, hogy az egyes határozatok megfogalmazása legyen pontos, legyen látható, hogy az adott önkormányzat milyen feladatot jelöl ki, milyen pénzből, mikor és milyen együttműködésben kívánja azt megvalósítani. Fontos az is, hogy a törvény által előírt feladatok ellátása (elnök és más tisztségviselők megválasztása, SZMSZ elfogadása, a költségvetés elfogadása és módosítása) az értékelés során nem ér pontot. Azok a határozatok, amelyek a nemzetiségi önkormányzat törvényes működéséhez szükségesek, és amelyek csupán az önkormányzatot, illetve annak tagjait érintik, az értékelésnél „értéktelenek”, mivel a helyi szlovák nemzetiségi közösségnek ezekből semmiféle haszna nincsen.
A költségvetési törvény 9. melléklete a nemzetiségi feladatok tematikáját és struktúráját három tematikus egységre osztja. Mi is ezekből a kategóriákból indulunk ki:

I.	A nemzetiségi képviselettel összefüggő feladatok

-	a nemzetiségi önkormányzatok működési területén a nemzetiségi közösséget megillető jogosultságok érvényesítése,
-	a társadalmi különbségek felszámolása, a társadalmi felzárkózás érdekében folytatott tevékenység,
-	az anyanyelv használatával kapcsolatos feladatok,
-	a nemzetiségi önkormányzat működési területén ellátási kötelezettséggel rendelkező intézmények tevékenységével kapcsolatos feladatok,
-	a nemzetiségi közösség sajátos kulturális önazonosságának megerősítése,
-	a nemzetiségi közösség neveléshez, oktatáshoz, médiaszolgáltatáshoz fűződő jogainak érvényesítése,
 
Fenti – a költségvetési törvényben rögzített - feladatokon belül a helyi szlovák nemzetiségi önkormányzat határozatával kezdeményezheti a települési önkormányzatnál (vagy más, helyben működő nemzetiségi intézmény fenntartójánál):
1.	az önkormányzat rendeleteinek, hirdetményeinek szlovák nyelven (is) történő megjelentetését
2.	a helyben használt nyomtatványok szlovák nyelvre fordítását
3.	a középületek megnevezésének és feladatellátására vonatkozó feliratainak szlovák nyelvű megjelentetését
4.	a helyi közterületek kétnyelvű tábláinak megjelentetését
5.	helyi kitüntetés alapítását, szlovák nemzetiséghez tartozó személy (vagy csoport) kitüntetését
6.	szlovák nyelvű, vagy a helyi szlováksággal kapcsolatos információk megjelentetését a helyi médiában
7.	települési esélyegyenlőségi tanulmány, felmérés készítését
8.	a helyi nemzetiségi óvoda átvételét
9.	a helyben működő szlovák nemzetiségi iskola átvételét (Tankerületi Központnál)
A helyi szlovák önkormányzat határozattal a következő feladatok ellátásról dönt ebben a kategóriában:
1.	nemzetiségi közéleti fórumot, tájékoztatót szervez
2.	saját maga készít települési esélyegyenlőségi felmérést
3.	a nemzetiségi választásokhoz kötődő felkészítő tájékoztatókat szervez
4.	részt vesz nemzetiségi fórumokon, egyesületei programokon
5.	évente felméri a szlovák nevelésre/oktatásra beiratkozni kívánó gyerekek/tanulók számát
A helyi szlovák önkormányzat a következő egyetértési és véleményezési jogait gyakorolhatja ebben a kategóriában:
1.	egyetértési jogot gyakorol a szlovák nemzetiségi óvoda/iskola felvételi körzetének megállapításakor és a köznevelési fejlesztési terv elkészítésekor
2.	egyetértésének megadásáról dönt a helyi szlovák óvoda/iskola megszüntetésével, átszervezésével, feladatának megváltozásával, nevének megállapításával, vezetőjének kinevezésével, illetve a kinevezés visszavonásával, a költségvetésének meghatározásával és módosításával kapcsolatosan
3.	véleményezi a szlovák nemzetiségi iskola pedagógiai-szakmai ellenőrzésének eredményét
4.	véleményezi a települési önkormányzat szlovákokat is érintő határozatait
5.	véleményezi a települési önkormányzat esélyegyenlőségi tanulmányát, szociális ellátásokról szóló határozatát

II.	A nemzetiségek kulturális autonómiájával összefüggő feladatok:

-	kulturális, közművelődési, nevelési, oktatási feladatok,
-	hagyományápolással, közgyűjteményekkel, média-ügyekkel összefüggő intézményalapítói, intézményfenntartói, szervezési feladatok,
-	nemzetiségi önkormányzat működési területén a nemzetiségi közösség nevelésének, oktatási feltételeinek bővítését, anyanyelvének fejlesztését szolgáló tevékenység,
-	a nemzetiségi közösségnek az adott településhez kötődő történelmi múltjával, kulturális örökségének ápolásával kapcsolatos feladatok,
-	saját alapítású vagy fenntartású (esetleg társfenntartásban működő) közművelődési intézménnyel, közgyűjteménnyel, médiával kapcsolatos feladatok,
-	más fenntartó által működtetett nemzetiségi közművelődési intézménnyel, közgyűjteménnyel, médiával való együttműködés,
-	anyaországi kapcsolattartás,
-	nemzetiség által használt nyelven a nemzetiségi önkormányzat működési területén megvalósuló kulturális jellegű programok szervezése
Ennél a kategóriánál az egyik legfontosabb értékelési szempont az, hogy a határozatot hozó önkormányzat önállóan, vagy más szervezettel közösen végzi-e el a határozatában foglalt feladatot. Ugyancsak fontos, hogy az egy – egy témában hozott határozatok az év elején elfogadott munkatervtől a program befejezéséig, illetve az arról szóló beszámolóig követhető legyen az a folyamat, amiből világossá válik, hogy az adott szándék meg is valósult.
Az ebben a kategóriában elfogadott határozatok tartalmazhatnak:
1.	saját fenntartásban lévő intézmények (óvoda, iskola, tájház, néprajzi gyűjtemény, kulturális intézmény) működtetéshez kapcsolódó döntéseket
2.	a település önkormányzata fenntartásában lévő sajtó (kábeltévé, helyi lap) szlovák nyelvű, vagy szlovákságról szóló anyagainak elkészítésére, jóváhagyására vonatkozó döntéseket
3.	rendezvények, táborok, zarándokutak megvalósításával, ösztöndíjak alapításával és odaítélésével, tanulók, pedagógusok nemzetiségi célú támogatásával, emléktáblák, szobrok állításával, anyaországi, testvértelepülési kapcsolattartással összefüggő döntéseket 
4.	állami és nem közvetlenül a nemzetiséghez kötődő ünnepek (nőnap, mikulás, anyák napja, stb.) nemzetiségi tartalmának biztosításával kapcsolatos döntéseket
5.	pályázatok útján elnyert támogatások felhasználásával kapcsolatos döntések
6.	szociális támogatásokkal, rendkívüli helyzetben segély nyújtásával kapcsolatos döntéseket
7.	kiadványok megjelentetésével, kiadásának támogatásával kapcsolatos döntéseket
8.	helytörténeti, családtörténet kutatások szervezésével, támogatásával kapcsolatos döntéseket

III.	A nemzetiségi léttel összefüggő egyéb feladatok:

-	nemzetiségi civil szervezetekkel való együttműködés
-	helyi anyanyelvű hitéleti tevékenység támogatása
-	társadalmi felzárkózással, közfoglalkoztatással kapcsolatosan más szervekkel való együttműködés
Itt a legfontosabb szempont, hogy a civil szervezetekkel való együttműködés tartalma derüljön ki az együttműködési szerződésből. A legjobb, ha évente frissül és belekerül az adott évben közösen megvalósítandó tevékenységek felsorolása. A hitéleti tevékenységen belül az egyházi ünnepekkel kapcsolatos, vagy anyanyelvű istentiszteletek, misék szervezésében való részvétel határozatai legyenek itt. A szlovák önkormányzatoknál a saját, vagy nemzetiségi feladatot is ellátó intézményben történő közfoglalkoztatásba való bekapcsolódásra vonatkozhatnak határozatok. Valamennyi határozatra igaz, hogy elsősorban a szlovák nemzetiségi önkormányzat működési területén létező egyesületekre, kezdeményezésekre, programokra vonatkozzon.
Az ebben a kategóriában elfogadott határozatok a következők lehetnek:
1.	egyesületek, önkormányzati társulások létrehozása
2.	helyben működő civil szervezetek egyes programjainak, beszerzéseinek anyagi támogatása együttműködési megállapodás alapján
3.	belépés egyesületbe, tagdíjfizetés nemzetiségi egyesületnek
4.	működési támogatás nyújtása nemzetiségi egyesületnek, nemzetiségi intézménynek, nemzetiségi sportegyesületnek
5.	egyházi ünnepekhez kötődő, a nemzetiséghez tartozókra vonatkozó ajándékozás
6.	anyanyelvű szentmise, istentisztelet, vagy más szertartás kezdeményezése, támogatása
7.	helyben kezdeményezett, nemzetiségi jellegű zarándokút szervezése, támogatása
8.	egyházzal való együttműködés a temető, vagy egyházi emlékhely karbantartása területén
9.	településfejlesztésbe való bekapcsolódás